b'\n_START_ARTICLE_\nVaclovas Mi\xc5\xa1kinis\n_START_SECTION_\nBiografija\n_START_PARAGRAPH_\n1968 m. baig\xc4\x97 Kauno politechnikos institut\xc4\x85. 1998 m. habilituotas technologijos moksl\xc5\xb3 daktaras._NEWLINE_Nuo 1968 m. Fizikini\xc5\xb3 ir technini\xc5\xb3 energetikos problem\xc5\xb3 instituto (nuo 1992 m. Lietuvos energetikos institutas) darbuotojas,, 1972\xe2\x80\x931975 m. instituto aspirantas, 1979\xe2\x80\x931982 m. grup\xc4\x97s vadovas, 1982\xe2\x80\x931994 m. vyresnysis mokslo darbuotojas, 1995\xe2\x80\x932008 m. Kompleksini\xc5\xb3 energetikos tyrim\xc5\xb3 laboratorijos ved\xc4\x97jas. Nuo 2001 m. Kauno technologijos universiteto d\xc4\x97stytojas; nuo 2004 m. profesorius. 1996\xe2\x80\x931997 m. sta\xc5\xbeavo Tarptautin\xc4\x97s atomin\xc4\x97s energijos agent\xc5\xabros (TATENA) kursuose JAV ir Pranc\xc5\xabzijoje. Lietuvos elektros energetikos asociacijos narys.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 sritys \xe2\x80\x93 energetikos sektoriaus pl\xc4\x97tros planavimas, energijos poreiki\xc5\xb3 prognozavimas, energetikos ekonomika ir politika, energijos tiekimo patikimumas, energijos balansas ir jo strukt\xc5\xabriniai poky\xc4\x8diai, energijos vartojimo efektyvumo analiz\xc4\x97, atsinaujinantys energijos i\xc5\xa1tekliai. Paskelb\xc4\x97 daugiau kaip 140 mokslini\xc5\xb3 straipsni\xc5\xb3, dal\xc4\xaf j\xc5\xb3 tarptautiniuose leidiniuose. Daug prisid\xc4\x97jo rengiant daugel\xc4\xaf tarptautini\xc5\xb3 projekt\xc5\xb3, pirm\xc4\x85j\xc4\x85 nacionalin\xc4\x99 energetikos strategij\xc4\x85 (1994 m., atnaujint\xc4\x85j\xc4\x85 \xe2\x80\x93 1999 m., 2002 m., 2007 m.), nacionalin\xc4\x99 program\xc4\x85 energijos vartojimo efektyvumui didinti (1996 m., 2000 m.), nacionalin\xc4\x99 darnios pl\xc4\x97tros strategij\xc4\x85 (2003 m.), Baltijos energetikos strategij\xc4\x85 (2006 m.).'